五金舖

五金舖係賣三行嘢嘅舖。世界各地嘅五金舖都有啲唔同，好似響北美，五金舖有配鎖匙。

好生意嘅五金舖重會形成人力市場，有師傅介紹，或者工人留手機等開工添。

五金舖都有分批發同零售。所以顧客都有分別。五金批發舖又可以叫陳列室，要幾多有送貨，要得太少會唔賣。

喺五金舖買到嘅 
喺大部份五金舖買到嘅嘢
架生：老虎鉗、士巴拿、一字及十字螺絲批、星字螺絲批、三角螺絲批、絲攻、尼龍繩、大麻繩、手鐵鎚、膠鎚、木鎚、手鐵鋸、樹鋸、板鋸、線鋸、釘 鑿、孔鑿、鑿、鏟、扁銼、方銼、圓銼、半圓銼、三角銼、卜銼、六角匙、鈴梗、拉釘槍、燈喉剪、蛇頭剪、花枝剪、草剪、泥鏟、漆鏟、油掃、轆掃、G夾、鑽咀、石屎鑿、砲尖、鐵筆、玻璃膠槍、拉尺、斧頭、柴刀、鉸剪、鐮刀、卡尺、刀片、熱溶膠槍、扎鐵鈎、電批、玻璃刀、平水尺、角尺、墨斗、大力鉗、尖嘴鉗、鴨咀鉗、水喉鉗、灰匙、灰板、磨碟、金屬切割碟、雲石切割碟、水槍、風槍、雪插、鑼條、賓子
膠：玻璃膠、釘膠、萬能膠、AA膠、菜膠、白膠䊢、平底䊢、膨脹膠、粒粒膠、熱溶膠條、 填縫膠、結構膠、 魔術鋼膠、AB膠
油漆、火水、WD-40、白電油、白礦油、火酒、沙、黑英泥、白英泥、釘、螺絲、膠塞、拉釘、窩釘、銲枝、狗肶架、鉛水角鐵、萬能角鐵、鋁角、白鋼枝、銅枝、福粉、砂紙、介子、英泥寶、哥士的、渠閘、渠蓋、通渠水、 通渠彈弓、 通渠藤、麻根、喉箍、水喉通、水龍頭、水喉膠布、電燈膠布、電綫、電線馬仔、火線、泥斗、撞爆、拉爆、雪油、天拿水、松節水、化白水、洗石水、偈油、鐵絲網、鐵線、鐵鍊、膠鍊、勞工手套、膠手套、牆之寶、銅喉、風喉、燈喉、掃把、電話盒、拖排蘇、插蘇盒、插蘇制、線管、士撻、光管、燈膽、轉換插、火牛、膠坑板、坑轆皮帶、手推鐵車、板車、手噴漆、工業梳打粉、眼罩、防塵口罩、耳塞、鎖頭、鎖牌、 單車鎖、 老鼠籠、老鼠膠、厠所泵、牛皮膠布、封箱膠纸、百潔布、銅絲刷、鋼絲刷 、藍威寶、紅威寶、竹 籬笆、 皺紋紙、擦銅水、威也鎖、威也、攬結、攬鈎
地盤工人開工要嘅其它嘢，包括冰水、毛巾、膠喉、鋁梯、白鞋、馬路紙、麻包袋、木梯、膠桶、威士、草帽、安全帽

冇得賣 
因為分工，喺五金舖未必有得賣：
碗碟 - 缸瓦舖
藤條、竹席 - 山貨舖
木板 - 木行
鋁窗、鋁門 
鐵閘 - 鐵器
浴缸、坐厠 
傢俬 - 傢俬舖
家庭電器 - 電器舖

舖
店鋪攤檔